पैसों के लिए करते रहे जोखिम भरे स्टंट, पिता के स्ट्रगलिंग डेज पर बोले विक्की कौशल
Vicky Kaushal Father Struggling Days - एक्टर विक्की कौशल ने एक इंटरव्यू में अपने और अपने पैरेंट्स के स्ट्रगलिंग डेज पर बात की। विक्की ने बताया कि जब वो छोटे थे
एक्टर विक्की कौशल ने एक इंटरव्यू में अपने और अपने पैरेंट्स के स्ट्रगलिंग डेज पर बात की। विक्की ने बताया कि जब वो छोटे थे ताे उनके पैरेंट्स उनसे और छोटे भाई सनी से अपनी तकलीफें छुपाया करते थे। इस तरह दोनों भाईयों को छोटी उम्र से ही हर उस चीज की वैल्यू समझ आ गई थी जो उनके पास थी।
इस इंटरव्यू में विक्की ने पैरेंट्स और अपने स्ट्रगल के अलावा मां से मिलने वाले मजाकिया तानों पर भी बात की।
हमेशा समझाया जरूरत और लग्जरी के बीच का फर्क
फिल्म कंपैनियन को दिए एक इंटरव्यू में विक्की ने अपने पैरेंट्स की परवरिश पर बात की। उन्होंने कहा, ‘हमारे पैरेंट्स ने हम दोनों ही भाईयों को हमेशा जरूरत और लग्जरी के बीच का फर्क समझाया। वो हमेशा कहते थे कि जरूरत वो है तो आपको दी जाएगी और लग्जरी वो है जो आपको खुद कमानी होगी।
कार थी पर चलाने की परमिशन नहीं थी
जब मैं कॉलेज में था या फिर असिस्टेंट डायरेक्ट बना तब हमारे पास एक कार थी पर मुझे उसे ड्राइव करने की परमिशन नहीं थी। मैं उससे मां को योगा क्लासेस तक ड्र्रॉप भी करने जाता था पर अगर मुझे जॉब पर जाना है या किसी ऑडिशन में जाना है तब मुझे कार लेकर जाने की अनुमति नहीं थी।
तब मैं बस या ऑटो से जाता था। पैरेंट्स कहते थे कि पहले खुद कमाओ फिर कार से चलना।’
पापा परिवार के लिए हमेशा मेहनत करते रहे
वहीं अपने पिता एक्शन डायरेक्टर शाम कौशल के स्ट्रगल पर बात करते हुए एक्टर ने कहा, ‘एक्शन डायरेक्टर बनने से पहले पापा खुद 10 साल तक स्टंटमैन थे। उस दौर में उनको बड़ी मुश्किल से ही सेफ्टी प्रिकॉशन मिलते थे। पर वो अपने परिवार के लिए हमेशा मेहनत करते रहे।
आज तक टूटी हुई है उनकी हड्‌डी
उन्होंने खुद को आग लगाई, बिना सेफ्टी के 10 माले की बिल्डिंग से कूदे और ना जाने क्या क्या किया। पर अगर वो ऐसा नहीं करते तो हमें कैसे पालते ? वो गिरे, उनका हाथ फ्रैक्चर हुआ। उनके पास अपना ट्रीटमेंट करवाने के पैसा भी नहीं थे क्योंकि उनके लिए हमें दो वक्त का खाना खिलाना जरूरी था। उनकी हड्‌डी अब तक टूटी हुई है।
पापा ने समझाया दूसरे एक्टर्स के बीच का फर्क
विक्की ने आगे बताया, ‘पापा ने मुझे हमेशा दूसरे एक्टर्स और मेरे बीच का फर्क भी समझाया। वो कहते हैं कि दूसरे एक्टर्स की तरह मुझे इस शहर में घर ढूंढने के लिए नहीं भटकना पड़ता। यहां मेरे पास घर है और परिवार दोनों हैं।
घर पर मां ही कर देती हैं ट्रोलिंग
इसके अलावा विक्की ने अपनी मां से जुड़ा एक मजेदार किस्सा भी शेयर किया। उन्होंने कहा, ‘मुझे याद है एक बार 2018 या 19 में किसी न्यूजपेपर ने मोस्ट डिजायरेबल की एक लिस्ट पब्लिश की थी जिसमें मेरा नाम आ गया था।
उसी वक्त मैं दोस्तों के साथ मस्ती करके खूब खा-पीकर एक ट्रिप से लौटा था। मुझे ओपन शर्ट में देखकर मेरी मां बोलीं- ‘ये देखो, ये है मोस्ट डिजायरेबल.।’ ट्रोलिंग जब घर पर ही हाेती है तो आप चुप ही रह जाते हैं।’
2012 में शुरू किया था करियर
विक्की ने साल 2012 में अनुराग कश्यप की गैंग्स ऑफ वासेपुर से बतौर असिस्टेंट डायरेक्टर अपने करियर की शुरुआत की थी। बतौर लीड एक्टर उनकी पहली फिल्म मसान 2015 में रिलीज हुई थी। 2019 में रिलीज हुई 'उरी' की सफलता के बाद विक्की ए-लिस्टर एक्टर्स की कैटेगरी में आ गए थे।